Ġunju 12, 2020 Aġġornata 12 Ta' Ġunju, 2020 7:44pm B'investiment ta' nofs miljun ewro, fis-sena skolastika li jmiss l-istudenti u l-għalliema tal-iskola sekondarja fil-Kulleġġ San Ġorg Preca, il-Ħamrun, se jibdew jużaw pont li jgħaqqad żewġ binjiet minn kull sular. Waqt żjara lill-iskola, il-Ministru għall-Edukazzjoni Owen Bonnici qal li b'dan il-pont, se jitnaqqas l-inkonvenjent u ħela ta' ħin biex studenti u għalliema jaqsmu minn binja għal oħra. Il-Ministru ħabbar ukoll li l-istudenti li se jagħmlu l-eżamijiet tas-Sec se jingħataw bla ħlas, lezzjonijiet ta' reviżjoni. Waqt li l-iskejjel kienu magħluqin minħabba l-pandemija, il-Fondazzjoni għall-Iskejjel ta' Għada ffinalizzat ix-xogħol ta' pont li jgħaqqad żewġ blokok fl-iskola li kienet magħrufa bħala Liceo tal-Ħamrun. Il-Ministru għall-Edukazzjoni Owen Bonnici qal li sakemm tinfetaħ l-iskola f'Settembru, ix-xogħol fuq dan il-pont se jkun lest. Qal li l-ħtieġa għal dal-pont kienet ilha tinħass minħabba li kien qed jinħela l-ħin tal-istudenti u l-għalliema meta riedu jmorru minn blokka għall-oħra. Il-Ministru ħabbar li l-istudenti tal-ħames sena tas-sekondarja li qegħdin iħejju għall-eżamijiet tas-Sec f'Settembru li ġej, se jingħataw għajnuna b'lezzjonijiet ta' reviżjoni. "Apparti li se jkunu b'xejn se jingħataw revision classes sew online, u fiżiċi biex dak li jkun jagħżel il-metodu li jippreferi." Dr Bonnici qal li l-klassijiet ta' reviżjoni ilhom jingħataw għal dawn l-aħħar sitt snin u bihom ġew mgħejjuna mal-4,000 student. Il-lezzjonijiet se jingħataw tliet darbiet fil-ġimgħa f'diversi ċentri madwar Malta u Għawdex, kemm għal studenti li se jaghmlu Paper B u kemm studenti li ser jagħmlu Paper A. Se jingħataw ukoll aċċess għal vidjos edukattivi u testijiet onlajn bla ħlas u sessjonijiet ma' għalliema professjonali. Aktar informazzjoni dwar dawn il-lezzjonijiet ta' revizzjoni jistghu jinkisbu minn fuq il-paġna fuq Facebook, Youth Guarantee Malta.